Prantslased jõudsid saarele  varem kui inglased, juba 16. sajandi esimesel poolel, kuid erinevalt inglastest kinnistasid nad ennast saarele pikaks ajaks. Siit veeti Prantsusmaale eebenipuud, nahku ja mesilasvaha. Tõsisem ja regulaarsem kaubanduslik tegevus algas 1642. aastal, mil kardinal A. J. de Richelieu asutas Ida-India ja Madagaskari Kompanii ning koha peal, saare kaguosas, loodi faktooria koos Fort-Dauphin'i asundusega. Vaatamata heitlikule elule, mida ilmestasid pidevad konfliktid pärismaalastega, jätkasid prantslased kindlameelselt uute asunduste loomist mööda Madagaskari idarannikut põhja suunas.